KOMISIJAS REGULA (EK) Nr. 1862/2004

(2004. gada 26. oktobris),

ar kuru nosaka arbūziem piemērojamo tirdzniecības standartu

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju (1) un jo īpaši tās 2. panta 2. punktu,

tā kā:

Arbūzi ir iekļauti to produktu sarakstā, uz kuriem attiecas Regulas (EK) Nr. 2200/96 I pielikumā iekļautie tirdzniecības standarti. Komisijas 1997. gada 16. jūnija Regulā (EK) Nr. 1093/97, ar kuru nosaka arbūziem piemērojamos tirdzniecības standartus (2) , ir izdarīti vairāki grozījumi. Skaidrības labad ir jāatceļ Regula (EK) Nr. 1093/97, un no 2005. gada 1. janvāra tā jāaizstāj ar jaunu regulu.

IR PIEŅĒMUSI ŠO REGULU.

1. pants

Pielikumā ir izklāstīts tirdzniecības standarts arbūziem, uz kuriem attiecas KN kods 0807 11.

Standartu piemēro visos tirdzniecības posmos saskaņā ar nosacījumiem, kas paredzēti Regulā (EK) Nr. 2200/96.

Tomēr posmos pēc nosūtīšanas attiecībā uz standarta prasībām var pieļaut, ka:

produkti var būt ar nelielām pārmaiņām to attīstības dēļ un tādēļ, ka tiem piemīt tendence bojāties.

2. pants

Regulu (EK) Nr. 1093/97 atceļ.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2005. gada 1. janvāra.

(1) OV L 297, 21.11.1996., 1. lpp. Regulā jaunākie grozījumi izdarīti ar Komisijas Regulu (EK) Nr. 47/2003 (OV L 7, 11.1.2003., 64. lpp.).

(2) OV L 158, 17.6.1997., 21. lpp. Regulā jaunākie grozījumi izdarīti ar Regulu (EK) Nr. 907/2004 (OV L 163, 30.4.2004., 50. lpp.).

PIELIKUMS

ARBŪZU STANDARTS

I. PRODUKTA DEFINĪCIJA

Šis standarts attiecas uz Citrullus lanatus (Thunb.) Matsum. un Nakai šķirņu arbūziem, ko paredzēts piegādāt patērētājiem svaigā veidā, izņemot tos arbūzus, kas paredzēti rūpnieciskai pārstrādei.

II. NOTEIKUMI ATTIECĪBĀ UZ KVALITĀTI

Standarta mērķis ir noteikt kvalitātes prasības arbūziem pēc to sagatavošanas tirdzniecībai un iepakošanas.

A. Obligātās kvalitātes prasības

Ievērojot īpašus noteikumus attiecībā uz katru šķiru un pieļaujamās pielaides, visu šķiru arbūziem jābūt:

— veseliem,

— nebojātiem; produktus, ko skārusi puve vai jebkurš cits bojājums, kā dēļ tie nav derīgi pārtikai, neizmanto,

— tīriem, praktiski bez jebkādiem redzamiem svešķermeņiem,

— praktiski bez kaitēkļiem,

— praktiski bez bojājumiem, ko izraisījuši kaitēkļi,

— stingriem un pietiekami gataviem; to mīkstuma krāsai un garšai jāatbilst pietiekamai gatavībai,

— bez ieplaisājumiem,

— bez pārmērīga ārējā mitruma,

— bez svešas izcelsmes smaržas un/vai garšas.

Arbūzu gatavībai un stāvoklim jābūt tādam, lai tos varētu:

— transportēt un pārkraut, un

— apmierinošā stāvoklī nogādāt galapunktā.

B. Gatavības obligātas prasības

Arbūziem jābūt pietiekami attīstītiem un gataviem. Augļa mīkstuma refraktometrijas rādītājam, kuru iegūst, mērot augļa mīkstuma vidusdaļu un šķērsgriezuma vietu, jābūt lielākam par vai vienādam ar 8o brix.

C. Klasifikācija

Arbūzus iedala divās šķirās, kas noteiktas turpmāk.

i) I šķira Šīs šķiras arbūziem jābūt labas kvalitātes. Tiem jābūt šķirnei raksturīgajām īpašībām. Tomēr arbūziem var būt šādi nelieli defekti ar noteikumu, ka tie neietekmē kopīgu produkta izskatu, tā kvalitāti, uzglabāšanu un izskatu iepakojumā: — nelielas formas izmaiņas, — nelielas izmaiņas mizas krāsojumā; mizas bālo krāsojumu vietā, kurā auglis augšanas laikā saskāries ar zemi, neuzskata par defektu, — viegli saauguši virsmas ieplaisājumi, — viegli epidermas bojājumi, kas radušies berzes vai pārkraušanas rezultātā; kopējā virsma, ko skāruši šie bojājumi, nedrīkst pārsniegt sešpadsmito daļu augļa virsmas. Arbūza kāts nedrīkst būt garāks par 5 cm.

ii) II šķira Šajā šķirā iekļauj arbūzus, kas nav piemēroti, lai tos iekļautu I šķirā, bet kas atbilst iepriekš minētajām obligātajām prasībām. Ar noteikumu, ka arbūzi saglabā tiem būtiskās raksturīgās īpašības attiecībā uz kvalitāti, uzglabāšanas kvalitāti un izskatu, ir pieļaujami šādi defekti: — formas izmaiņas, — saauguši virsmas ieplaisājumi, — izmaiņas mizas krāsojumā; mizas bālo krāsojumu vietā, kurā auglis augšanas laikā saskāries ar zemi, neuzskata par mizas krāsojuma defektu, — viegli saspiedumi, — epidermas bojājumi, kas radušies berzes vai pārkraušanas rezultātā, vai kaitēkļu vai slimības izraisīti epidermas bojājumi; kopējā virsma, ko skāruši šie bojājumi, nedrīkst pārsniegt astoto daļu augļa virsmas.

III. NOTEIKUMI ATTIECĪBĀ UZ KLASIFICĒŠANU PĒC LIELUMA

Lielumu nosaka pēc vienas vienības svara. Minimālais arbūza svars ir noteikts 1 kg apmērā.

Ja arbūzi ir iepakojumā, viena iepakojuma vieglākās un smagākās vienības svara starpība nedrīkst pārsniegt 2 kg (vai 3,5 kg, ja vieglākās vienības svars ir vienāds ar 6 kg vai vairāk).

Drīkst neievērot svara viendabīguma principu attiecībā uz arbūziem neiepakotā veidā (pārdošanai pēc svara).

IV. NOTEIKUMI ATTIECĪBĀ UZ PIELAIDĒM

Katrā iepakojumā vai katrā neiepakotu produktu partijā ir pieļaujamas pielaides attiecībā uz kvalitāti un lielumu tiem produktiem, kas neatbilst norādītās šķiras prasībām.

A. Kvalitātes pielaides

i) I šķira 10 % arbūzu pēc skaita vai svara, kas neatbilst šķiras prasībām, bet atbilst II šķiras prasībām vai izņēmuma kārtā iekļaujas minētās šķiras pielaižu robežās.

ii) II šķira 10 % arbūzu pēc skaita vai svara, kas neatbilst ne šķiras prasībām, ne obligātajām prasībām, izņemot produktus, ko skārusi puve vai jebkurš cits bojājums, kā dēļ tie nav derīgi lietošanai pārtikā.

B. Pielaides attiecībā uz lielumu

Attiecībā uz visām šķirām: 10 % arbūzu pēc skaita vai pēc svara, kas neatbilst norādītajam lielumam, bet ne vairāk kā 1 kg virs vai zem noteiktā lieluma.

Pielaidi nekādā gadījumā nedrīkst attiecināt uz augli, kura svars ir mazāks par 800 g.

V. NOTEIKUMI ATTIECĪBĀ UZ NOFORMĒJUMU

A. Viendabīgums

Visu iepakojumu vai neiepakotu produktu partiju saturam jābūt vienādam, un tajā jābūt tikai vienas izcelsmes, šķirnes un kvalitātes arbūziem.

Iepakojuma satura vai neiepakotu produktu partijas redzamajai daļai jāatspoguļo viss saturs.

Turklāt I šķiras arbūzu formai un mizas krāsai jābūt viendabīgai.

Atkāpjoties no iepriekšējiem šī punkta nosacījumiem, produkti, uz kuriem attiecas šī regula, drīkst būt sajaukti ar dažāda veida svaigiem augļiem un dārzeņiem un safasēti pārdošanas iepakojumos, kuru tīrsvars nepārsniedz vai ir vienāds ar trim kilogramiem, ievērojot Komisijas Regulā (EK) Nr. 48/2003 (1) paredzētos noteikumus.

B. Iepakojums

Arbūziem jābūt iepakotiem tā, lai produkts būtu pienācīgi aizsargāts.

Materiāliem, ko izmanto iepakojuma iekšpusē, jābūt jauniem, tīriem un tādas kvalitātes, kas ļauj pasargāt produktu no jebkādiem ārējiem vai iekšējiem bojājumiem. Materiālus, jo īpaši papīru vai zīmogus ar preces aprakstu, atļauts izmantot ar noteikumu, ka drukāšana vai marķēšana ir veikta ar tinti vai līmi, kas nav toksiska.

Etiķetēm, kuras uzlīmētas tieši uz katra produkta, jābūt tādām, lai, tās noņemot, nerastos redzami līmes plankumi vai epidermas bojājumi.

Iepakojumiem vai neiepakotu produktu partijām jābūt bez jebkādiem svešķermeņiem.

Bez iepakojuma pārvadāti arbūzi jānorobežo no transporta līdzekļa grīdas un sienām ar atbilstošu aizsargmateriālu, kuram jābūt jaunam un tīram un kurš nevar ietekmēt augļa dabīgo garšu vai smaržu.

C. Noformējums

Arbūzus var noformēt:

— iepakojumos,

— neiepakotā veidā (tiešā iekraušana transportlīdzeklī).

VI. NOTEIKUMI ATTIECĪBĀ UZ MARĶĒŠANU

Uz katra iepakojuma, izmantojot vienā pusē grupētus burtus, kas salasāmi, neizdzēšami un no ārpuses redzami, jābūt norādēm, kas izklāstītas turpmāk.

Pirmajā daļā paredzētām norādēm nav obligāti jābūt uz iepakojumiem, ja šie iepakojumi sastāv no pārdošanas iepakojumiem, kas redzami no ārpuses, un uz katra no tiem ir šīs norādes. Uz šiem iepakojumiem nedrīkst būt maldinoši marķējumi. Ja iepakojumi atrodas uz kravas paliktņa, šīm norādēm jābūt veidlapā, kas piestiprināta redzamā vietā vismaz uz divām kravas paliktņa malām.

Attiecībā uz arbūziem, kurus transportē bez iepakojuma (tiešā iekraušana transportlīdzeklī), šīs norādes jāiekļauj preču pavadzīmē, kas piestiprināta transportlīdzekļa iekšpusē redzamā vietā.

Šā tipa noformējumam norāde par lielumu, tīrsvaru vai vienību skaitu nav obligāta.

A. Identifikācija

Iepakotāja un/vai nosūtītāja nosaukums un adrese.

Šo norādi var aizstāt:

— visiem iepakojumiem, izņemot pagaidu iepakojumus, - ar oficiāli piešķirtu vai atzītu iesaiņotāja un/vai nosūtītāja kodu, pirms kura rakstīts “iepakotājs un/vai nosūtītājs” vai atbilstošs saīsinājums,

— tikai pagaidu iepakojumiem - ar pārdevēja, kas reģistrēts Kopienā, nosaukumu un adresi, pirms kuras rakstīts “iepakots:” vai atbilstošs saīsinājums. Šajā gadījumā etiķetē jābūt norādītam arī kodam, kas atbilst iepakotājam un/vai nosūtītājam. Pārdevējs par šā koda nozīmi sniedz visu informāciju, kuru uzraudzības dienesti uzskata par nepieciešamu.

B. Produkta veids

— “arbūzi”, ja saturs no ārpuses nav redzams,

— šķirnes nosaukums (nav obligāts),

— augļa mīkstuma krāsa, ja tā nav sarkana krāsa,

— “bez sēklām” vajadzības gadījumā (2).

C. Produkta izcelsme

— izcelsmes valsts un, pēc izvēles, apgabals, kurā produkts audzēts, vai valsts, reģiona vai vietējais ģeogrāfiskais nosaukums.

D. Preces apraksts

— šķira,

— lielums (ja arbūzi šķiroti pēc lieluma), kas izteikts kā minimālais un maksimālais svars,

— vienību skaits (nav obligāts),

— tīrsvars (nav obligāts).

E. Oficiālā kontroles atzīme (nav obligāta)

(1) OV L 7, 11.1.2003., 65. lpp.

(2) Arbūzos bez sēklām var būt neattīstītas sēklas un atsevišķas attīstītas sēklas.